Leon van Nierop se resensie: The MummyTHE MUMMY Met Tom Cruise en Russell Crowe Regisseur: Alex Kurzman Snaaks. ŉ Mens mis nogal vir Brendan Fraser as die avonturier wat na onbetaalbare skatte in die woestyn soek. Onthou julle hom nog van die 1999-weergawe van The Mummy waarin Arnold Vosloo so naam gemaak het. (Wat het van hom geword?) Nou tree die selfbewuste Tom Cruise hierin op. Die probleem is dat Cruise nie ŉ baie goeie akteur is nie en baie bewus van sy aantreklike voorkoms is. Jy kyk nie na ŉ karakter nie, maar na ŉ superblink rolprentster wat sy beste kant na die kamera toe draai en sy hemp uitpluk wanneer die regisseur: “‘Aksie!” skree. Hy is dalk die grootste probleem van die rolprent. Jy kyk teen Cruise vas. Die storie is nie heeltemal so sleg soos buitelandse kritici die draaiboek afgemaak het nie. Hulle het die film soos hiënas wat op ŉ bok-karkas afkom uitmekaargeskeur. In hierdie aksiekapperjolle ontwaak ŉ bose Egiptiese prinses (die effektiewe en beeldskone Sofia Boutella) uit ŉ sluimerslaap van honderde jare om weer haar heerskappy oor die wêreld en die doderyk te bevestig. Een kyk na Tom Cruise en sy besluit dat sy hom en sy sespak saam met haar die ewigheid wil invat. Daar is lekker humor in die film, alhoewel Cruise nie die regte akteur is om reg aan die donker kwinkslae te laat geskied nie. Sy tydsberekening is hopeloos verkeerd. Nogtans is dit juis die humor wat die rolprent ŉ trappie bokant sy eweknieë laat styg, want soos gewoonlik in sulke avontuurprente is dit die grappies wat mense maak as hulle in die moeilikheid is, of die slim dialoog voordat hulle ŉ mummie terugstuur doderyk toe, wat die rolprent opwindend maak. Jy moet dit egter in IMAX of ŉ 4D-X-teater sien waar die stoele ook deelneem aan die aksie om waarde vir jou geld te kry. Dis oppervlakkig en snaaks. Net as jy lekker wil laaglê. Die fliek is tans by Ster-Kinekor en Nu-Metro te sien.